33. schôdza NR SR - 13.deň - B. popoludní
Dátum: 2025-04-14
Poslanec: Škopová, Anežka (SLOVENSKO)
Druh vystúpenia: Vystúpenie v rozprave

178. Takže, vážený pán predsedajúci, vážení páni poslanci, pani poslankyne, je nás tu síce pomenej o takejto hodine, tak ale chcem sa vyjadriť k tomuto uzneseniu, ktoré predložil môj kolega Peter Pollák. Chcem povedať, že v tejto krajine sa stalo niečo mimoriadne nebezpečné. Spoločnosť si zvykla na diskrimináciu. Zvykla si na to, že určitá skupina ľudí je dlhodobo vylučovaná. Zvykla si na to, že niektorí politici si z Rómov urobili terč. Zvykla si na to, že rómske deti chodia do segregovaných tried a škôl, že sa ich vzdelávací systém od malička snaží nie povzbudiť, rozvíjať a podporovať, ale skôr vytlačiť na okraj, odsunúť ich bokom, uzavrieť ich do zvláštnych kategórií, do ktorých nepatria. Dámy a páni, Rómovia, každý tretí Róm žije v príbytku bez vody. Niektoré domácnosti nemajú kúrenie, elektrinu, kanalizáciu, tisíce rómskych detí vyrastá v provizórnych obydliach. A čo je najhoršie, veľká časť spoločnosti to nielenže nepovažuje za problém, veľká časť spoločnosti považuje za problém samotných Rómov. Nie nerovnosť, nie chudobu, nie systémové zlyhania, ale prítomnosť ľudí, ktorí sa narodili ako Rómovia. Toto je dôsledkom toho, že niektorí politici na Rómov dlhodobo, vedome a opakovane útočia. Aj Robert Fico si viackrát kopol do Rómov a to verejne ako premiér tejto krajiny. Človek, ktorý sa rád nazýva sociálnym demokratom, ale nikdy neprejavil solidaritu s najchudobnejšou skupinou obyvateľstva. Namiesto toho počujeme rétoriku odsudzovania a povýšeneckého poučovania o tom, že Rómovia si za to môžu sami. Akoby niekto túžil po živote v biede, akoby niekto chcel, aby jeho dieťa vyrastalo v spoločnosti, ktorá ho automaticky považuje za menejcenné. Rómovia nie sú problém, problém je chudoba. Problém je, že nám tu zomierajú deti, pretože žijú v stredovekých podmienkach. Problém je, že rodiny nemajú prístup k pitnej vode, elektrine, k zdravotnej starostlivosti či kvalitnému vzdelaniu. Problém je, že štát zatvára oči pred neznesiteľnými podmienkami, v ktorých žijú tisíce ľudí. A napriek tomu od rôznych politikov počúvame ešte aj ďalšie vyjadrenia, že Rómom sa nechce pracovať. Kolegovia, diskriminácia voči Rómom nie je len otázkou minulosti, je to problém, ktorý nás stále sprevádza, preto je našou povinnosťou konať. Toto uznesenie je jasnou výzvou k zodpovednosti vlády k tomu, aby prijala konkrétne kroky, ktoré odstránia systémové prekážky, ktoré Rómov držia v chudobe, v segregácii a vylúčení. Na záver mi dovoľte obrátiť sa najmä na kolegov a kolegyne z radov majority. Viem, že pre niektorých z vás môže byť ťažké stotožniť sa s touto skúsenosťou, možno ju nepoznáte z vlastného života, možno sa vás osobne nikdy nedotkla, avšak diskriminácia Rómov oslabuje celú spoločnosť, pretože krajina, ktorá nevie dať šancu svojim vlastným deťom bez ohľadu na ich pôvod, sa pripravuje o budúcnosť. My Rómovia sme aj príbehy vytrvalosti, odvahy, talentu a lásky k životu. Aj medzi nami sú učitelia, zdravotníci, umelci, vedci, rodičia, ktorí dávajú zo seba všetko pre svoje deti, no to, čo od štátu potrebujeme, nie je súcit. Potrebujeme rovnaké šance, rovnaké pravidlá hry. Potrebujeme, aby nás konečne prestali vnímať ako problém, ale aby nás vnímali ako rovnocenných občanov Slovenskej republiky. A preto tu dnes stojím nielen ako poslankyňa, ale aj ako matka, učiteľka a žena, ktorá verí, že Slovensko môže byť krajinou, kde farba pleti nerozhoduje o osude človeka, môže byť krajinou, kde sa deti rodia s rovnakými príležitosťami a kde sa politika nebuduje na strachu, ale na nádeji. Dnes máme šancu niečo zmeniť, dnes môžeme povedať nezabudli sme, stojíme si za svojím slovom a budeme konať. Len ak túto tému opäť necháme premlčať a pripustíme si, že nenávisť je len názor a rovnosť iba prázdne slovo, tak táto krajina, tak v tejto krajine všetci zlyháme. (Prerušenie vystúpenia predsedajúcim.) Raši, Richard, predseda NR SR 179. Pani poslankyňa, chcem sa spýtať, či končíte, lebo ináč preruším rozpravu, a budete... Škopová, Anežka, poslankyňa NR SR 180. Za chvíľku. (Povedané súbežne s predsedajúcim.) Raši, Richard, predseda NR SR 181. ... pokračovať zajtra, lebo je osem hodín. (Povedané súbežne s rečníčkou.) Škopová, Anežka, poslankyňa NR SR 182. Za chvíľku. (Povedané súbežne s predsedajúcim.) Raši, Richard, predseda NR SR 183. Za chvíľu, hej? Ďakujem.